FI Euroopan unionin virallinen lehti CE 84/550

(2004/C 84 E/0628)

KIRJALLINEN KYSYMYS E-0212/04

esittäjä(t): Simon Murphy (PSE) komissiolle

(30. tammikuuta 2004)

Aihe: Ajoverkot

Ajoverkkojen käyttö on kielletty Euroopan unionissa. Onko komissio tietoinen, että Italian maa- ja metsätalousministeriö antoi kiellosta huolimatta 27. maaliskuuta ja 4. huhtikuuta 2003 kaksi säädöstä, joiden mukaan ne kalastajat, jotka ovat muuttaneet spadare-ajoverkkonsa (suurisilmäinen ajoverkko, jota käytetään lähes pelkästään miekkakalojen pyydystämiseen) ferrettare-verkoiksi (pienisilmäisempi ajoverkko), saavat lisätä kalastusvälineisiinsä korkeintaan 5 km pitkän verkon (reta da posta fissa), joka lasketaan veteen odottamaan, että kalat jäävät siihen kiinni, sillä ehdolla, että he saavat lisäluvan tähän?

Italian kalateollisuus on tyytyväinen näihin päätöksiin, mutta ympäristönsuojelijat ja tiedotusvälineet ovat vastustaneet niitä jyrkästi.

Italialaiset kalastusalusten omistajat ovat perustaneet kalastusyrityksiä Euroopan ulkopuolisiin Välimeren maihin, jotta he voisivat jatkaa ajoverkkokalastusta häiriöittä.

Voiko komissio antaa lisätietoja Italian hallituksen kanssa käymistään keskusteluista, joiden aikana on käsitelty kyseisiä säädöksiä ja muita huolia? Mihin toimiin se aikoo ryhtyä varmistaakseen unionin määräämän ajoverkkoja koskevan kiellon noudattamisen?

Franz Fischienti komission puolesta antama vastaus

(10. maaliskuuta 2004)

Yhteisön lainsäädännössä kielletään ajoverkon käyttö ainoastaan kalastettaessa tiettyä ryhmää laajasti vaeltavia kalalajeja, jotka luetellaan neuvoston asetuksen (EY) N:o 894/97 (1), sellaisena kuin se on viimeksi muutettuna neuvoston asetuksella (EY) N:o 1239/98 (2), liitteessä VIII. Muu ajoverkolla kalastaminen on näin ollen sallittua.

Kalastuslupajärjestelmän uusimisen yhteydessä vuonna 1995 Italiassa suunniteltiin uudelleen ja tarkoituksenmukaistettiin pyydysten käyttöä. Yhteisnimityksellä ”ferrettara” luokiteltiin erilaisia perinteisiä kalastustapoja, joissa käytetään ajoverkkoa, jonka silmäkoko on alle 180 millimetriä, eli näin ollen verkkoja ei käytetä miekkakalan ja valkotonnikalan pyydystämiseen. Tämän jälkeen on ryhdytty sekä silmäkooltaan pienien verkkojen vaiheittaiseen poistamiseen että sääteleviin lisätoimiin yhteisön lainsäädännön noudattamiseksi.

Nykyisin ”ferrettaraa” säädellään niin, että sillä kalastettaessa on noudatettava liitteen VIII luetteloa ja sitä voidaan käyttää ainoastaan alle 100 millimetrin silmäkoon verkolla, enintään 2 kilometrin pituisena ja alle kolmen merimailin päässä rannikolta. Sen sääntely on yhdenmukaista yhteisön lainsäädännön kanssa.

Niiden kalastusalusten, joilla on vain ”ferrettaraa” koskeva kalastuslupa, vähentynyt taloudellinen kannattavuus on johtanut siihen, että Italian viranomaiset ovat antaneet niille luvan käyttää lisänä toisen luokan pyydyksiä, jolloin näiden kalastajien pitäisi kyetä saamaan toimeentulonsa kalastuksesta.

Kokonaiskorkeusrajoituksen, joka on näiden pohjaverkkojen kohdalla 4 metriä, pitäisi estää ajoverkkojen käyttöä koskevan lain kiertäminen.

Komissio ei ole tietoinen siitä, että kukaan italialainen kalastusaluksen omistaja olisi perustanut kalastusyrityksiä muualle kuin Välimeren alueen maihin.

Neuvoston asetuksen (EY) N:o 2371/2002 (3) 1 artiklan nojalla voidaan kuitenkin joissakin olosuhteissa soveltaa yhteisen kalastuspolitiikan säännöksiä toimintaan, jota muiden jäsenvaltioiden kansalaiset harjoittavat.

Tarkastusyksikkönsä avulla komissio valvoo edelleen yhteisön lainsäädännön asianmukaista täytäntöönpanoa ja noudattamista.

(1) Neuvoston asetus (EY) N:o 894/97, annettu 29 päivänä huhtikuuta 1997, tietyistä kalavarojen teknisistä säilyttämistoimenpiteistä (EYVL L 132, 23.5.1997).

(2) Neuvoston asetus (EY) N:o 1239/98, annettu 8 päivänä kesäkuuta 1998, tietyistä kalavarojen teknisistä säilyttämistoimenpiteistä annetun asetuksen (EY) N:o 894/97 muuttamisesta (EYVL L 171, 17.6.1998).

(3) Neuvoston asetus (EY N:o 2371/2002, annettu 20 päivänä joulukuuta 2002, elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa (EYVL L 358, 31.12.2002).